Zona continuo

E zona continuo (Hulandes: aansluitende zone, Ingles: contiguous zone) ta un repi di lama habri cu ta frontera directamente cu e awanan teritorial di un estado. E zona aki ta forma un area di transicion entre awanan teritorial y lama habri internacional. Segun Convencion di Nacionnan Uni riba Derecho di Lama (United Nations Convention on the Law of the Sea, UNCLOS), e zona continuo por extende te un maximo di 24 miya nautico for di e liña di base, loke ta nifica cu e ta cubri un area adicional di te 12 miya nautico mas aya di e awanan teritorial.United Nations — UNCLOS Part II (Territorial Sea & Contiguous Zone), articulo 33 ta defini e zona continuo y su limitacionnan. 

E establecemento di un zona continuo no ta automatico; un estado mester declara e zona explicitamente pa por eherce e derechonan previsto den UNCLOS.

Den un zona continuo, e estado costal no tin soberania pleno, pero si tin competencianan limita y specifico. E estado por eherce vigilancia y control pa preveni y castiga infraccionnan di su leynan di:
 duana,
 impuesto,
 inmigracion, y
 salud publico,
si e infraccionnan aki a sucede den awanan teritorial of riba teritorio di e estado, y e barco ta drenta of sali for di awanan teritorial. Barconan cu ta pasa solamente en transito internacional no ta cay automaticamente bou di hurisdiccion di e estado costal.Churchill & Lowe, Law of the Sea, Manchester University Press

 Caribe Hulandes 
Reino Hulandes, incluso su teritorio di Caribe Hulandes, a declara formalmente un zona continuo conforme UNCLOS.Maritime boundaries of the Caribbean part of the Kingdom, Ministerio di Defensa di Reino Hulandes Den e contexto Caribeño, e zona continuo ta di gran importancia strategico, particularmente pa: 
 seguridad maritimo, manera lucha contra contrabanda y trafico ilegal di droga;  
 control fiscal y di duana, pa preveni importacion ilegal riba barconan cu no ta drenta haf; 
 migracion iregular, pa vigila barconan riba ruta di inmigrantenan ilegal;  
 proteccion di medio ambiente, pa preveni cu barconan ta deshaci ilegalmente di sushi of otro incidentenan ambiental cerca di e islanan.  

Na nivel practico, e autoridadnan maritimo di Reino Hulandes den Caribe, incluso Wardacosta Caribe Hulandes, ta responsabel pa eherce e derechonan aki.Website oficial di Kustwacht Caribisch Gebied E zona continuo ta sirbi como un zona strategico pa mantene ley y orden riba e awanan rond di Aruba, Boneiro, Corsou, Sint Maarten, Sint Eustatius y Saba.

 Mira tambe 
 Awanan teritorial
 Awanan internacional
 Zona economico exclusivo

Kategoria:Geografia